題葉子寧林巢
作者：李彌遜
朝代：宋

paragraphs: 誰穿空翠開蜂房，尺欄寸徑一肘墻。
主人官閑若避俗，北窗髙臥追羲皇。
客來初騎果下馬，側身卻轉花邉廊。
新成桃李礙倚杖，旋徹戶牖留飛觴。
欲眠姑去甘晝寂，不醉無歸拚夜長。
使君早有冲天志，略展風翰無地試。
已知齊物觀世間，小卜一枝聊自戲。
坐中香穗亂雲影，睡起花甘攪禪味。
鷄蟲得失何足論，鵬鷃升沉了無意。
昔人掩鼻恐不免，天與公才那可置。
清霜萬里看横秋，莫作南柯始封計。